15. ΑΠΟΦΑΣΗ ΥΠΟΥΡΓΟΥ ΠΟΛΙΤΙΣΜΟΥ Αριθ. 9485 της 16/22 Οκτ. 1997 (ΦΕΚ Β΄ 939) Χορήγηση έγκρισης λειτουργίας στον Οργανισμό Συλλογικής Διαχείρισης με την επωνυμία «ΑΕΠΙ Ελληνική Εταιρεία προς Προστασίαν της Πνευματικής Ιδιοκτησίας Α.Ε.» και δ.τ. «ΑΕΠΙ Α.Ε.». Ι.Εγκρίνουμε τη λειτουργία του Οργανισμού Συλλογικής Διαχείρισης με την επωνυμία «ΑΕΠΙ – Ελληνική Εταιρεία προς Προστασίαν της Πνευματικής Ιδιοκτησίας Α.Ε.» και διακριτικό τίτλο «ΑΕΠΙ Α.Ε.» όσον αφορά τη διαχείριση και προστασία του περιουσιακού δικαιώματος μόνον των δημιουργών μουσικών έργων (μουσικοσυνθέτες, στιχουργοί). ΙΙ.1.Η ΑΕΠΙ Α.Ε. υποχρεούται εντός δύο μηνών να προσκομίσει στον Ο.Π.Ι. στοιχεία από τα οποία να προκύπτει μείωση των εξόδων διαχείρισης. 2.Η ΑΕΠΙ Α.Ε. υποχρεούται να υποβάλλει εντός είκοσι ημερών στον Ο.Π.Ι. τα εξής επικαιροποιημένα στοιχεία: α)Πλήρες και λεπτομερές αμοιβολόγιο για την εκτέλεση μουσικών έργων σε δημόσιους χώρους (ξενοδοχεία, εστιατόρια, καφενεία κ.λπ.). β)Μετοχολόγιο. γ)Κανονισμό διανομής με ανάλυση του τρόπου διανομής στους δημιουργούς. δ)Σχέδιο σύμβασης ανάθεσης με βάση την οποία οι δημιουργοί θα μπορούν να μεταβιβάζουν στην ΑΕΠΙ μέρος των εξουσιών του περιουσιακού τους δικαιώματος. Κάθε μεταβολή των παραπάνω στοιχείων πρέπει να γνωστοποιείται αμέσως στον Ο.Π.Ι. 3.Με μεταγενέστερη πράξη μας μπορεί να τεθούν και άλλοι πρόσθετοι όροι. Η παρούσα χορηγείται υπό τον όρο της ανάκλησης ή της τροποποίησής της. ΙΙΙ.Η παρούσα πράξη κατά το μέτρο που παράγει έννομες συνέπειες ως προς τρίτους ισχύει από τη δημοσίευσή της στην Εφημερίδα της Κυβέρνησης, την οποία και παραγγέλλουμε. 